CELEX: 52017PC0318
Language: ro
Date: 2017-06-15
Title: Propunere de DECIZIE DE PUNERE ÎN APLICARE A CONSILIULUI de autorizare a Republicii Polone în vederea încheierii cu Republica Ucraina a unui acord conținând măsuri de derogare de la prevederile articolului 2 alineatul (1) litera (d) și ale articolului 5 din Directiva 2006/112/CE privind sistemul comun al taxei pe valoarea adăugată, în ceea ce privește întreținerea podurilor rutiere de la frontiera dintre Polonia și Ucraina

COMISIA EUROPEANĂ
            Bruxelles, 15.6.2017
            COM(2017) 318 final
            2017/0131(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Republicii Polone în vederea încheierii cu Republica Ucraina a unui acord conținând măsuri de derogare de la prevederile articolului 2 alineatul (1) litera (d) și ale articolului 5 din Directiva 2006/112/CE privind sistemul comun al taxei pe valoarea adăugată, în ceea ce privește întreținerea podurilor rutiere de la frontiera dintre Polonia și Ucraina
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               În conformitate cu articolul 396 din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”), Consiliul, hotărând în unanimitate la o propunere a Comisiei, poate autoriza orice stat membru să încheie, cu o țară terță sau cu un organism internațional, un acord care poate conține derogări de la Directiva TVA .
            
            
               Prin scrisoarea înregistrată de Comisie la 7 octombrie 2016, Polonia a solicitat autorizația de a încheia un acord internațional cu Ucraina referitor la aplicarea teritorială a sistemului TVA în ceea ce privește întreținerea podurilor rutiere de la frontiera dintre Polonia și Ucraina. În conformitate cu articolul 396 alineatul (2) din Directiva TVA, Comisia a informat celelalte state membre, printr-o scrisoare datată 24 ianuarie 2017. Prin scrisoarea datată 25 ianuarie 2017, Comisia a informat Polonia că dispunea de toate informațiile necesare pentru a analiza cererea.
            
            
               În vederea îmbunătățirii traficului dintre Polonia și Ucraina, aceste țări au elaborat un proiect de acord bilateral referitor la întreținerea podurilor rutiere de la frontiera dintre Polonia și Ucraina (denumit în continuare „acordul”).
            
            
               Acest acord vizează întreținerea a trei poduri rutiere de la frontiera dintre Polonia și Ucraina, toate trei aflându-se parțial pe teritoriul Republicii Polonia, parțial pe teritoriul Republicii Ucraina. Aceste poduri fac parte din sistemul de drumuri publice situat de-a lungul frontierei dintre cele două țări. Două poduri rutiere de frontieră peste râul Bug, situate la frontiera dintre Polonia și Ucraina, au fost construite pe cheltuiala Poloniei și se află în proprietatea Poloniei: un pod de oțel între Dorohusk și Jagodzin, care va fi întreținut de Ucraina, și un pod din beton armat și oțel între Zosin și Ustyluh, care va fi întreținut de Polonia. 
            
            
               Cel de-al treilea pod rutier peste râul Bug, cu grinzi de oțel și punte de beton armat, situat și el între Dorohusk și Jagodzin, a fost construit pe cheltuiala ambelor țări și se află în proprietatea acestora în proporții egale. Ambele țări au convenit cu privire la partajarea sarcinilor de întreținere, în măsura în care fiecare țară va întreține partea de pod aflată în proprietatea sa, cu excepția întreținerii pe timp de iarnă.
            
            
               În ceea ce privește întreținerea podului rutier de frontieră, pe toată lungimea sa, pe timp de iarnă, responsabilitatea va trece de la o țară la alta în modul următor: Polonia, de la data de 1 octombrie a fiecărui an impar până la data de 30 septembrie a fiecărui an par, iar Ucraina, de la data de 1 octombrie a fiecărui an par până la data de 30 septembrie a fiecărui an impar.
            
            
               În ceea ce privește aplicarea legislațiilor poloneză și ucraineană în materie de TVA, acordul prevede că, pentru livrarea de bunuri și prestarea de servicii destinate întreținerii podurilor rutiere de frontieră sau a unor părți ale acestora, în măsura în care Polonia este responsabilă cu întreținerea în conformitate cu anexa la acord, podul rutier de frontieră sau părțile acestuia sunt considerate teritoriu polonez. Acordul precizează de asemenea că, pentru livrarea de bunuri și prestarea de servicii destinate întreținerii podurilor rutiere de frontieră sau a unor părți ale acestora, în măsura în care Ucraina este responsabilă cu întreținerea în conformitate cu anexa la acord, podurile rutiere de frontieră sau părțile acestora sunt considerate teritoriu ucrainean.
            
            
               Acordul prevede totodată că bunurile importate din țara uneia dintre părțile contractante în țara celeilalte părți contractante nu vor face obiectul TVA la import nici în Polonia, nici în Ucraina, dacă bunurile respective sunt folosite pentru lucrări executate în temeiul acordului.
            
            
               În conformitate cu principiul aplicării teritoriale stabilit prin Directiva TVA, livrările de bunuri și prestările de servicii în contextul lucrărilor de întreținere a podurilor rutiere efectuate pe teritoriul suveran al Poloniei ar urma să facă obiectul TVA-ului în Polonia, în timp ce același tip de livrări de bunuri și prestări de servicii pentru lucrări de întreținere efectuate pe teritoriul suveran al Ucrainei s-ar situa în afara domeniului de aplicare teritorial al Directivei TVA. Dacă aceste dispoziții ar fi aplicate, ar fi necesară defalcarea operațiunilor în funcție de teritoriul pe care acestea sunt efectuate. În plus, fiecare import din Ucraina în Polonia, constând din bunuri utilizate pentru întreținerea unui pod de frontieră, ar urma să fie supus TVA în Polonia. 
            
            
               Polonia consideră că aplicarea acestor norme ar presupune complicații fiscale pentru societățile contractante responsabile cu întreținerea acestor poduri. Prin urmare, Polonia consideră că dispozițiile fiscale ale acordului sunt justificate în vederea simplificării obligațiilor fiscale ale contractanților.
            
            
               Având în vedere cele de mai sus, Polonia solicită, prin derogare de la prevederile articolului 5 din Directiva TVA, ca podurile rutiere de frontieră sau părțile acestora să fie recunoscute ca parte a teritoriului polonez (respectiv a celui ucrainean) în scopul furnizării de bunuri și al prestării de servicii, precum și în scopul importului de bunuri destinate întreținerii de către Polonia sau Ucraina a acestor poduri sau a unor părți ale acestora.
            
            
               Anterior, Consiliul a autorizat în repetate rânduri statele membre să încheie acorduri cu țări terțe în zone de frontieră, iar aceste acorduri includeau, printre altele, dispoziții fiscale similare celor propuse aici. Germania a fost autorizată să încheie o serie de acorduri cu Polonia
                  2
               , Republica Cehă
                  3
                și Elveția
                  4
               , iar Austria a beneficiat, la rândul său, de o astfel de autorizație în ceea ce privește Elveția
                  5
               . 
            
            
               Comisia este de acord că taxarea uniformă a lucrărilor de întreținere a podurilor rutiere de frontieră sau a unor părți ale acestora, precum și renunțarea la colectarea TVA aferente importului de bunuri destinate a fi utilizate pentru astfel de lucrări, ar simplifica situația contractanților, în comparație cu aplicarea regulilor normale de taxare.
            
            
               Comisia consideră că eventualul efect pozitiv sau negativ al acordului în cauză asupra resurselor proprii ale Uniunii provenite din TVA ar fi unul minor. Cu toate acestea, având în vedere măsurile fiscale prevăzute în acord care urmăresc asigurarea unui echilibru general, precum și acordurile anterioare în cadrul cărora s-a urmărit atingerea unui echilibru general compensator, și luând totodată în considerare sumele neglijabile implicate, Comisia consideră că acest fapt nu ar trebui să constituie un obstacol în calea acordării autorizației solicitate în Polonia.
            
            
               În consecință, Comisia consideră că Polonia ar trebui să fie autorizată să încheie acordul propus.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
         
         
            
               •Temeiul juridic
            
            
               Articolul 396 din Directiva TVA.
            
            
               •Subsidiaritatea (în cazul competențelor neexclusive) 
            
            
               
                  Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
               
            
            
               •Proporționalitatea
            
            
               
                  Decizia se referă la o autorizație acordată unui stat membru la cererea acestuia și nu constituie o obligație.
               
               
                  Având în vedere domeniul de aplicare restrâns al derogării, măsura specială este proporțională cu obiectivul urmărit.
               
            
            
               •Alegerea instrumentului
            
            
               Instrumentul propus: decizie de punere în aplicare a Consiliului.
            
            
               
                  În conformitate cu articolul 396 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               Prezenta propunere se bazează pe o cerere înaintată de Polonia și se referă doar la acest stat membru.
            
            
               •Obținerea și utilizarea expertizei
            
            
               Nu a fost necesar să se recurgă la expertiză externă.
            
            
               •Evaluarea impactului
            
            
               
                  Propunerea de decizie de punere în aplicare a Consiliului vizează situația referitoare la întreținerea podurilor rutiere de la granița dintre Polonia și Ucraina. Având în vedere sfera de aplicare limitată a derogării, impactul va fi, în orice caz, limitat.
               
            
            
               4.IMPLICAȚIILE BUGETARE
            
            
               Propunerea nu are niciun impact asupra resurselor proprii ale Uniunii provenind din TVA, deoarece importatorii sau furnizorii din țări terțe ar avea, în orice caz, dreptul deplin de deducere a TVA plătite la import sau pentru livrările de bunuri și prestările de servicii efectuate în cadrul regimului normal.
            
            
               2017/0131 (NLE)
            
         
         
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Republicii Polone în vederea încheierii cu Republica Ucraina a unui acord conținând măsuri de derogare de la prevederile articolului 2 alineatul (1) litera (d) și ale articolului 5 din Directiva 2006/112/CE privind sistemul comun al taxei pe valoarea adăugată, în ceea ce privește întreținerea podurilor rutiere de la frontiera dintre Polonia și Ucraina
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  6
               , în special articolul 396 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Printr-o scrisoare înregistrată de Comisie la data de 7 octombrie 2016, Polonia a solicitat autorizația de a încheia un acord cu Ucraina în ceea ce privește întreținerea a trei poduri rutiere care traversează râul Bug la frontiera dintre Polonia și Ucraina (două poduri între Dorohusk și Jagodzin și un al treilea între Zosin și Ustyluh).
            
            
               (2)În conformitate cu articolul 396 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisoarea din 24 ianuarie 2017, cu privire la cererea prezentată de Polonia. Prin scrisoarea datată 25 ianuarie 2017, Comisia a notificat Poloniei faptul că dispunea de toate informațiile necesare pentru a analiza cererea.
            
            
               (3)Lucrările de întreținere efectuate pe teritoriul polonez sunt supuse TVA în Polonia, însă cele efectuate pe teritoriul ucrainean cad în afara domeniului de aplicare al Directivei 2006/112/CE. În plus, fiecare import din Ucraina în Polonia de bunuri utilizate pentru întreținerea podurilor de frontieră este supus TVA în Polonia.
            
            
               (4)Pentru a se asigura atingerea obiectivelor acordului, și în special pentru a îmbunătăți traficul dintre Polonia și Ucraina, este oportună simplificarea normelor în materie de TVA aplicabile lucrărilor de întreținere și importurilor aferente de bunuri.
            
            
               (5)Derogarea nu va avea niciun impact asupra resurselor proprii ale Uniunii provenind din TVA,
            
            
               ADOPTĂ PREZENTA DECIZIE: 
            
            
               Articolul 1
            
            
               Polonia este autorizată să încheie un acord cu Ucraina care să includă dispoziții de derogare de la prevederile articolului 2 alineatul (1) litera (d) și ale articolului 5 din Directiva 2006/112/CE referitoare la domeniul de aplicare teritorial al sistemului taxei pe valoarea adăugată și la tratamentul în materie de TVA aplicat operațiunilor în ceea ce privește întreținerea podurilor rutiere de la frontiera dintre Polonia și Ucraina.
            
            
               Acest acord vizează întreținerea a trei poduri de frontieră menționate în anexă.
            
            
               Articolul 2
            
            
               Prin derogare de la prevederile articolului 5 din Directiva 2006/112/CE, referitor la podurile menționate în anexă a căror întreținere cade în sarcina Poloniei, în măsura în care aceste poduri de frontieră se extind pe teritoriul suveran al Ucrainei, ele sunt tratate ca făcând parte din teritoriul suveran al Poloniei, în ceea ce privește furnizarea de bunuri sau prestarea de servicii destinate întreținerii acestora.
            
            
               Articolul 3
            
         
         
            
               Prin derogare de la prevederile articolului 5 din Directiva 2006/112/CE, referitor la podurile menționate în anexă a căror întreținere cade în sarcina Ucrainei, în măsura în care aceste poduri de frontieră se extind pe teritoriul suveran al Poloniei, ele sunt tratate ca făcând parte din teritoriul suveran al Ucrainei, în ceea ce privește furnizarea de bunuri sau prestarea de servicii destinate întreținerii acestora.
            
            
               Articolul 4
            
            
               Prin derogare de la prevederile articolului 2 alineatul (1) litera (d) din Directiva 2006/112/CE, bunurile importate din Ucraina în Polonia de către persoane impozabile cu drept deplin de deducere nu fac obiectul TVA, în măsura în care bunurile respective sunt utilizate pentru întreținerea podurilor menționate în anexă. 
            
            
               Articolul 5
            
            
               Prezenta decizie se adresează Republicii Polone.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  JO L 347, 11.12.2006, p. 1.
               
               
                  
                     (2)
                  
                  
                        Decizia 
                     
                        95/115/CE
                     
                      a Consiliului din 30 martie 1995 (JO L 80, 8.4.1995, p. 47); Decizia 
                     
                        96/402/CE
                     
                      a Consiliului din 25 iunie 1996 (JO L 165, 4.7.1996, p. 35); Decizia 
                     
                        95/435/CE
                     
                      a Consiliului din 23 octombrie 1995 (JO L 257, 27.10.1995, p. 34) și Decizia 
                     
                        2001/741/CE
                     
                      a Consiliului din 16 octombrie 2001 (JO L 278, 23.10.2001, p. 28).
                  
               
               
                  
                     (3)
                  Decizia 97/188/CE a Consiliului din 17 martie 1997 (JO L 80, 21.3.1997, p. 18); Decizia 97/511/CE a Consiliului din 24 iulie 1997 (JO L 214, 6.8.1997, p. 39) și Decizia 2001/742/CE a Consiliului din 16 octombrie 2001 (JO L 278, 23.10.2001, p. 30).
               
               
                  
                     (4)
                  Decizia 2003/544/CE a Consiliului din 15 iulie 2003 (JO L 186, 25.7.2003, p. 36) și Decizia 2005/911/CE a Consiliului din 12 decembrie 2005 (JO L 331, 17.12.2005, p. 30).
               
               
                  
                     (5)
                  Decizia 2007/485/CE a Consiliului din 10 iulie 2007 (JO L 182, 12.7.2007, p. 29).
               
               
                  
                     (6)
                  JO 347, 11.12.2006, p. 1.
               
            
      
    ---documentbreak--- 
      
         
               COMISIA EUROPEANĂ
            Bruxelles, 15.6.2017
            COM(2017) 318 final
            ANEXĂ
            la
            Propunerea de decizie de punere în aplicare a Consiliului
            de autorizare a Republicii Polone în vederea încheierii cu Republica Ucraina a unui acord conținând măsuri de derogare de la prevederile articolului 2 alineatul (1) litera (d) și ale articolului 5 din Directiva 2006/112/CE privind sistemul comun al taxei pe valoarea adăugată, în ceea ce privește întreținerea podurilor rutiere de la frontiera dintre Polonia și Ucraina
            
               
         
         
            
               ANEXĂ
            
            
               Lista podurilor menționate la articolul 1
            
            
               1.Ucraina întreține următorul pod rutier de frontieră, construit pe cheltuiala Poloniei și aflat în proprietatea Poloniei, situat la frontiera dintre Polonia și Ucraina:
            
            
               un pod de oțel cu lungimea de 186,68 de metri peste râul Bug, între Dorohusk și Jagodzin, de-a lungul drumului național nr. 12 din Polonia și al drumului public de importanță statală Nr. M-07 din Ucraina.
            
            
               2.Polonia întreține următorul pod rutier de frontieră, construit pe cheltuiala Poloniei și aflat în proprietatea Poloniei, situat la frontiera dintre Polonia și Ucraina:
            
            
               un pod de beton armat și oțel cu lungimea de 160,38 de metri peste râul Bug, între Zosin și Ustyluh, de-a lungul drumului național nr. 74 din Polonia și al drumului public de importanță statală Nr. N-22 din Ucraina.
            
            
               3.Podul rutier de frontieră peste râul Bug, cu grinzi din oțel, o punte din beton armat și o lungime totală de 189,43 m, construit pe cheltuiala ambelor părți și aflat în proprietatea acestora în proporție egală, situat între Dorohusk și Jagodzin, de-a lungul drumului național nr. 12 din Polonia și al drumului public de importanță statală Nr. M-07 din Ucraina, este întreținut de ambele părți, în așa fel încât fiecare parte să întrețină partea de pod aflată în proprietatea sa, cu excepția întreținerii pe timp de iarnă.
            
            
               Următoarele părți sunt responsabile cu întreținerea pe timp de iarnă a podului rutier de frontieră, pe întreaga sa lungime:
            
            
               (1)Polonia: de la data de 1 octombrie a fiecărui an impar, până la data de 30 septembrie a fiecărui an par;
            
            
               (2)Ucraina: de la data de 1 octombrie a fiecărui an par, până la data de 30 septembrie a fiecărui an impar.